Ny træningsform i Vejle: Giv den gas på en Reformer | Ugeavisen Vejle | Ugeavisen.dk
Du er her: Forside - Ugeavisen Vejle - Ny træningsform i Vejle: Giv den gas på en Reformer
Reformeren består af en glidende vogn, fjedre, stropper og en fodbarre. Hver deltager har sin egen maskine, og instruktøren sørger for tilpasse øvelserne, så alle kan være med. Foto: Lars Saugbjerg
Ny træningsform i Vejle: Giv den gas på en Reformer
27. februar 2018 kl. 08:00
DGI Huset har indrettet et nyt træningslokale, hvor de såkaldte "Reformere" kommer i spil. Træn hårdt uden at få skader, lyder opfordringen.
Vejle: - Har I mod på det? Kom, så kører vi. Stræk benene, stræk - og bøj i knæene. Skub fra.
Musikken spiller, og instruktørens stemme fylder rummet. Deltagerne pruster. Nye kommandoer, nye øvelser, tiden flyver, og sveden springer. Vi befinder os i DGI Husets kælder, hvor en helt ny træningsform i Vejle har set dagens lys. "Reformer".
En Reformer er en maskine, der består af en glidende vogn, stropper, fjedre og en fodbarre. Der er plads til 14 på holdet, og hver deltager træner i sin egen maskine.
- Det er en træningsform, som favner utrolig bredt. Øvelserne kan tilpasses, så alle kan være med. Uanset om det er elitesportsfolk, motionister, seniorer eller folk med skader og skavanker, fortæller Claudia Freitag, der er instruktør og fysioterapeut.
- Her bruger man sin krop på en helt ny måde
Hanne Duus Nielsen, DGI Huset
Reformer er navnet på selve hovedmaskinen inden for pilatesbaseret modstandstræning. Pilates har fået navn efter sin ophavsmand Joseph Hubertus Pilates, der opfandt sine egne træningsmetoder og selv designede sit udstyr, blandt andet Reformer. Modstandstræningen opstår af en kombination af din egen kropsvægt samt maskinens fjedre, så du selv kan tilpasse belastningen.
DGI Huset tilbyder forskellige hold: "Classic", "Fit", "Stærk ryg" og "Gravid".
Idrætschef i DGI Huset Hanne Duus Nielsen fortæller, at træningsformen ikke findes andre steder i Vejle. Maskinerne er placeret i lokalet, der tidligere husede kampsportudøvere.
- DGI Huset har investeret over 500.000 kroner i indretning og indkøb af maskiner. Lokalet har fået nyt gulv, loft, spejle og så videre og rummer også en ny yogasal, fortæller Hanne Duus Nielsen.
Reformer-træning skal være kendt, og der er lagt en ambitiøs plan.
- Vi har 20 hold om ugen. Første hold er for de morgenfriske allerede klokken 06.15. Og vi har hold helt frem til kokken 21. På de attraktive tidspunkter er der allerede opstået ventelister, oplyser idrætschefen, der beskriver træningsformen som genial.
- Blandt andet fordi man kan undgå belastning af led. Vi har haft folk på kursus i København og har lige nu 10-12 instruktører tilknyttet vores hold, siger Hanne Duus Nielsen.
Kamp-svedte
Der er forskellige Reformer-hold i DGI Huset. På alle hold er instruktørerne klar til at guide gæsterne.
- Vi har "Classic", den klassiske træning, som er for alle. I "Fit" versionen er der puls på. "Stærk ryg" fokuserer på skånsom, men effektiv rygtræning. Og så har vi også et hold, der er tilpasset gravide, fortæller Hanne Duus Nielsen, der naturligvis selv har prøvet Reformer-træningen.
- Sikke en udfordring. Jeg kamp-svedte, siger hun smilende.
- Og så er det sjovt!
Idrætschefen mener, at husets gæster med fordel kan benytte Reformeren, hvis de har problemer med bevægeapparatet.
- Derudover er Reformeren et godt supplement til en alsidig træning. Hvis du for eksempel dyrker anden motion og sport, kan du tilføje Reformeren en gang om ugen eller måske hver 14. dag for muskulaturens og smidighedens skyld, siger Hanne Duus Nilesen.
Instruktør Claudia Freitag påpeger, at øvelserne er skånsomme.
- Den presbelastning, vi får fra tyngdekraften og fra vores egen kropsvægt, er ved mange af øvelserne reduceret. Den belastning, du får i træningen, er meget ændret. Derfor er det lettere at træne sig selv hårdt uden at få skader. Og så er det sjovt, lyder det fra Claudia Freitag.